b'\n_START_ARTICLE_\nElu keset linna\n_START_SECTION_\nSisust\n_START_PARAGRAPH_\nSarja tegelaste ellu tulevad seigad, kuhu kuuluvad pere- ja kooliv\xc3\xa4givald, vanden\xc3\xb5uteooriad, suhted alaealistega, lapser\xc3\xb6\xc3\xb6v, kasiinos\xc3\xb5ltuvus, pankrot, pere l\xc3\xb5hkiminek, homoseksuaalsust ja palju muud. Uus hooaeg algab sealt, kus eelmine l\xc3\xb5ppes \xe2\x80\x93 Helen ja Hannes on kolinud Saaremaale ning nende Pirita kodu on j\xc3\xa4\xc3\xa4nud Johanna ja Henri hoolde. Henri hakkab p\xc3\xa4rast Lenka ja lapse lahkumist tegelema fotograafiaga, kuid kulutab suurema osa teenitud rahast pidutsemisele. Lenka emast F\xc3\xa4nnist saab naisteajakirja Juno peatoimetaja ning toimetuses asub t\xc3\xb6\xc3\xb6le ka ajakirjandust \xc3\xb5ppima l\xc3\xa4inud Betti. Keskse tegelasena tuleb m\xc3\xa4ngu Eeva \xe2\x80\x93 kaunis naine, kes noorena abiellus ilusa ja rikka mehega, kuid on sunnitud koduv\xc3\xa4givalla t\xc3\xb5ttu mehe juurest lahkuma.\n_START_SECTION_\nTegelastest l\xc3\xa4hemalt\n_START_PARAGRAPH_\nHenri Uuspere on Hannese ja Heleni 20-aastane poeg. P\xc3\xa4rast vanemate Saaremaale kolimist elab ta nende vanas majas Pirital. Suhtest Lenkaga on tal laps, kuid nad on lahus ja ei suhtle. P\xc3\xa4rast keskkooli l\xc3\xb5ppu otsustas ta \xc3\xbclikooli mitte minna ja hakkas fotostuudios, mille ta oli Lenkale oma rahaga teinud, t\xc3\xb6\xc3\xb6le fotograafina. Tal on palju juhusuhteid, sealhulgas modellidega, kellega ta t\xc3\xb6\xc3\xb6alaselt kokku puutub. Elab \xc3\xbcks p\xc3\xa4ev korraga, v\xc3\xa4ldib m\xc3\xb5tlemist tulevikule ja t\xc3\xb5sisematele teemadele. T\xc3\xb6\xc3\xb6 k\xc3\xb5rvalt pidutseb ja m\xc3\xa4ngib korvpalli._NEWLINE_Johanna on Heleni onut\xc3\xbctar, 16-aastane ja keskkooli\xc3\xb5pilane, p\xc3\xa4rast Hannese ja Heleni Saaremaale kolimist elab ka koos Henriga Pirita majas. Kuna tema perekond maal ei suuda teda toetada, k\xc3\xa4ib ta poole kohaga baaris t\xc3\xb6\xc3\xb6l. Henrist ta erilist tuge ei leia, lisaks, kuna v\xc3\xb5etakse majja ka uus \xc3\xbc\xc3\xbcrnik, Eeva, suureneb Johanna \xc3\xbcksindustunne veelgi. Tihti tunneb, et ta peab klassis oma t\xc3\xb5elise mina alla suruma, et olla populaarsem. Kirjutab luuletusi ja peab p\xc3\xa4evikut. Unistab stabiilsest ja turvalisest perest, aga on sunnitud liiga noorelt iseseisvat elu alustama._NEWLINE_Eeva on 22-aastane silmapaistvalt kena ja hoolitsetud v\xc3\xa4limusega noor naine, huvitub k\xc3\xa4sit\xc3\xb6\xc3\xb6st, kodukujundusest ja spordist. Tema isa h\xc3\xbclgas oma perekonna, kui Eeva oli kuueaastane. P\xc3\xa4rast keskkooli loobus \xc3\xbclikooli minemast ja abiellus Meelisega. Id\xc3\xbcllilise pereelu unistused asendusid aga ruttu v\xc3\xa4givaldse kodueluga. Eeva ema on raskesti haige, Meelis maksab tema ravikulusid. Seep\xc3\xa4rast tunneb Eeva end Meelise ees v\xc3\xb5lglasena._NEWLINE_Meelis on Eeva abikaasa, 33-aastane transiidi- ja kinnisvara\xc3\xa4rimees. Oma \xc3\xa4ride t\xc3\xb5ttu on tal valgustkartvad sidemed nii poliitikute kui ka allilmaga. On \xc3\xa4\xc3\xa4rmiselt armukade, isiklikes suhetes on kontrolliv ja agressiivne. K\xc3\xa4ib poksitrennis ja on v\xc3\xa4ga heas f\xc3\xbc\xc3\xbcsilises vormis. Hindab k\xc3\xb5rgelt lojaalsust ja tervislikke eluviise, kuid samal ajal ei \xc3\xbctle \xc3\xa4ra v\xc3\xb5\xc3\xb5rastest naistest ega kokaiinist._NEWLINE_F\xc3\xa4nni on Lenka ja Anna 53-aastane ema, endine Silueti tippmodell, naisteajakirja Juno peatoimetaja. Ta on s\xc3\xbc\xc3\xbcdimatu, plikalik ja avatud ning \xc3\xa4\xc3\xa4rmiselt kirglik oma ettev\xc3\xb5tmistes. Armastab intriige ega karda konflikte. Julgeb v\xc3\xb5tta elus suuri riske. Ta on harjunud t\xc3\xa4helepanu ja glamuuriga. See v\xc3\xa4ljendub ka tema riietumisstiilis ja ellusuhtumises._NEWLINE_Angelika on Anna s\xc3\xb5branna, 27-aastane jurist. Kui ta midagi tahab, siis ei vali ta vahendeid selle saamiseks. Armastab kvaliteetset punast veini ja kalleid r\xc3\xb5ivaid ning teeb aktiivselt trenni. Angelika on t\xc3\xa4nap\xc3\xa4evane iseseisev naine. Elab koos Anna mehe Markoga ning k\xc3\xa4ib kohut, et Annalt tema poeg Joonas endale saada. Ise pole ta v\xc3\xb5imeline lapsi saama ja seet\xc3\xb5ttu tunneb end ebat\xc3\xa4iusliku naisena. Kolleegid ja l\xc3\xa4hedased peavad teda tugevaks, asjalikuks ja iseseisvaks, aga tal on ka varjatud pool \xe2\x80\x93 ta kaldub maniakaalsusele ning kui miski \xc3\xa4hvardab tema soove ja unistusi, siis ei vali ta vahendeid._NEWLINE_Daniil on 27-aastane politseiuurija. Kohusetundlik ja ausameelne, ta uurib Meelise kahtlaseid af\xc3\xa4\xc3\xa4re._NEWLINE_Betti on 20-aastane, Henri endine t\xc3\xbcdruks\xc3\xb5ber. Varem naiivne ja leebe t\xc3\xbctarlaps, kuid probleemide t\xc3\xb5ttu Henriga ei usalda ta inimesi enam nii lihtsalt. \xc3\x95pib \xc3\xbclikoolis ajakirjandust, t\xc3\xb6\xc3\xb6tab Junos poole kohaga toimetajana._NEWLINE_Hannes on n\xc3\xbc\xc3\xbcdseks koos Heleni ja Hanna-Hellaga kolinud Saaremaale Karuneeme, kus ta tegeleb sadamaarendusega._NEWLINE_Helen elab n\xc3\xbc\xc3\xbcd koos Hannese ja Hanna-Hellaga Saaremaal, kuid k\xc3\xa4ib tihti Tallinnas, kuna juhib linnas edukat moefirmat.'